Document ID: 32004D0023

32004D0023
L 005/90
SLUŽBENI LIST EUROPSKE UNIJE
29.12.2003.
ODLUKA KOMISIJE
od 29. prosinca 2003.
o pokretanju istrage na temelju članka 27. stavka 2. Uredbe Vijeća (EZ) br. 2501/2001 u pogledu kršenja slobode udruživanja u Bjelarusu
(2004/23/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2501/2001 od 10. prosinca 2001. o primjeni sustava općih carinskih povlastica za razdoblje od 1. siječnja 2002. do 31. prosinca 2004. (1), kako je zadnje izmijenjena Uredbom Komisije (EZ) br. 1686/2003 (2), a posebno njezin članak 27. stavak 2.,
budući da:
(1)
Komisija je zaprimila informacije o navodnim kršenjima slobode udruživanja u Bjelarusu. Informacije su zajednički dostavili Međunarodna konfederacija slobodnih sindikata (ICFTU), Europska konfederacija sindikata (ETUC) i Svjetska konfederacija rada (WCL).
(2)
U članku 26. stavku 1. točki (b) predviđa se privremeno povlačenje carinskih povlastica za sve ili neke proizvode podrijetlom iz zemlje korisnice zbog „ozbiljnog i sustavnog kršenja slobode udruživanja, prava na kolektivno pregovaranje ili načela zabrane diskriminacije u području rada i zapošljavanja ili korištenja dječjeg rada, kako je utvrđeno mjerodavnim konvencijama Međunarodne organizacije rada (ILO)”.
(3)
Komisija je ispitala dostavljene informacije o navodnim kršenjima slobode udruživanja u Bjelarusu. Navodna kršenja odnose se na ograničavanje prava radnika i poslodavaca na osnivanje organizacija po vlastitom izboru bez uplitanja tijela vlasti, uplitanje tijela vlasti u sindikalne izbore, ograničavanje sindikalnih aktivnosti i represije nad sindikalnim vođama i aktivistima kako je utvrđeno u Konvenciji br. 87 o slobodi udruživanja i zaštiti prava na organiziranje i Konvenciji br. 98 o pravu na organiziranje i kolektivno pregovaranje Međunarodne organizacije rada. Komisija smatra da postoji osnova za pokretanje istrage.
(4)
Mjere predviđene u ovoj Odluci u skladu su s mišljenjem Odbora za opće povlastice,
ODLUČILA JE:
Jedini članak
Komisija pokreće istragu o navodnim kršenjima slobode udruživanja u Bjelarusu.
Sastavljeno u Bruxellesu 29. prosinca 2003.

Labels: 11
5
3
9
18